HU
L 118/50
Az Európai Unió Hivatalos Lapja
2023.5.4.
II.
MELLÉKLET
Az (EU) 2015/340 rendelet II. melléklete (ATCO.AR rész) a következőképpen módosul: 1.
Az ATCO.AR.A.005 pont helyébe a következő szöveg lép: „ATCO.AR.A.005 Személyzet a) Az illetékes hatóságok a felügyeleti funkcióik teljesítéséhez szükséges emberi erőforrásokról értékelést készítenek, és azt kétévente frissítik; az értékelés az e rendeletben előírt eljárások elemzésén alapul.
b) Az illetékes hatóság által az engedélyezési feladatok, felügyeleti feladatok vagy mindkettő végzésével megbízott személyzet tagjainak legalább az alábbi feladatok elvégzésére felhatalmazással kell rendelkezniük: 1. dokumentumok vizsgálata, amibe beletartoznak a szakszolgálati engedélyek, tanúsítványok, nyilvántartások, adatok, eljárások és minden más, a kívánt feladat végrehajtásával kapcsolatos anyag; 2. másolatok vagy kivonatok készítése a nyilvántartásokról, adatokról, eljárásokról és egyéb anyagokról; 3. magyarázat kérése; 4. a tevékenységekben érintett helyiségekbe és operatív területekre történő belépés; 5. auditok és ellenőrzések végzése, beleértve az előre be nem jelentett ellenőrzéseket is; 6. adott esetben végrehajtási intézkedések megtétele vagy kezdeményezése.”
2.
Az ATCO.AR.A.010 pont helyébe a következő szöveg lép: „ATCO.AR.A.010 Az illetékes hatóság feladatai Az illetékes hatóság feladatai a következőket foglalják magukban: a) szakszolgálati engedélyek, jogosítások, kiterjesztések és orvosi minősítések kiadása, felfüggesztése és visszavonása; b) ideiglenes munkahelyi gyakorlati oktatói (OJTI) felhatalmazások kiadása az ATCO.C.025 pontnak megfelelően; c) ideiglenes értékelői felhatalmazások kiadása az ATCO.C.065 pontnak megfelelően; d) kiterjesztések meghosszabbítása és megújítása; e) orvosi minősítések meghosszabbítása, megújítása és korlátozása a repülőorvos-szakértő (AME) vagy a repülőorvosi központ (AeMC) felkérésére; f)
repülőorvos-szakértői tanúsítványok kiadása, meghosszabbítása, megújítása, felfüggesztése, visszavonása, korlátozása és cseréje;
g) képzési szervezetek és repülőorvosi központok tanúsítványainak kiadása, felfüggesztése, visszavonása és korlátozása; h) tanfolyamok, képzési tervek és szaktudás-értékelő rendszerek, valamint értékelési módszerek jóváhagyása; i)
a nyelvismeret bizonyítására szolgáló értékelési módszer jóváhagyása és a nyelvi értékelő testületekre vonatkozó követelmények meghatározása az ATCO.B.040 pontnak megfelelően;
j)
a kibővített szintű (ötös szint) nyelvismereti szint előírásának jóváhagyása az ATCO.B.030 d) pontnak megfelelően;
k) a képzési szervezetek felügyelete, beleértve azok tanfolyamait és képzési terveit is; l)
a szaktudás-értékelő rendszerek jóváhagyása és felügyelete;
m) a megfelelő fellebbezési eljárások és értesítési mechanizmusok kidolgozása; n) a szakszolgálati engedélyek elismerésének és cseréjének elősegítése, amibe beletartozik a légiforgalmi irányítókra vonatkozó nyilvántartások átadása és a régi szakszolgálati engedélynek a kiállító illetékes hatósághoz való visszajuttatása is, az ATCO.AR.D.003 pontnak megfelelően; o) a képzési szervezeti tanúsítványok és tanfolyam-jóváhagyások elismerésének elősegítése, valamint a nyelvismeret bizonyítására szolgáló értékelési módszer jóváhagyása.”